b'\n_START_ARTICLE_\nLokalna anestezija\n_START_PARAGRAPH_\nLokalna anestezija je medicinski postopek za odpravo \xc4\x8dutnih zaznav na omejenem delu telesa. Kadar anestezija zajame ve\xc4\x8dje anatomsko podro\xc4\x8dje, govorimo o podro\xc4\x8dni (regionalni) anesteziji. Tako lokalna kot podro\xc4\x8dna anestezija se dose\xc5\xbeeta z injiciranjem ali povr\xc5\xa1inskim apliciranjem lokalnega anestetika v oziroma na dolo\xc4\x8deno podro\xc4\x8dje telesa in za razliko od splo\xc5\xa1ne anestezije ne zajameta celotnega telesa, vklju\xc4\x8dno z osrednjim \xc5\xbeiv\xc4\x8devjem ter zato ne povzro\xc4\x8dita izgube zavesti. Pri lokalni anesteziji pride do povratnega zavrtja pro\xc5\xbeenja \xc5\xbeiv\xc4\x8dnih impulzov in njihovega potovanja po \xc5\xbeivcih. Lokalna anestezija senzori\xc4\x8dnih \xc5\xbeivcev dolo\xc4\x8denega predela je za\xc5\xbeelena ob bole\xc4\x8dih medicinskih postopkih, na primer med kirur\xc5\xa1kimi ali zobozdravstvenimi posegi.\n_START_SECTION_\nMehanizem delovanja\n_START_PARAGRAPH_\nPrevajanje dra\xc5\xbeljajev po \xc5\xbeivcih poteka s pomo\xc4\x8djo pro\xc5\xbeenja akcijskih potencialov. Akcijski potencial se spro\xc5\xbei, ko se odprejo membranski natrijevi kanal\xc4\x8dki in v hipu pride do vplavljanja natrijevih ionov v celico, v smeri koncentracijskega gradienta (koncentracija Na+ v zunajceli\xc4\x8dnem prostoru je bistveno vi\xc5\xa1ja od znotrajceli\xc4\x8dne koncentracije). Pride do tako imenovane depolarizacije celi\xc4\x8dne membrane. Lokalni anestetiki zavrejo vstop natrijevih kanal\xc4\x8dkov v \xc5\xbeiv\xc4\x8dno celico in s tem depolarizacijo membrane.'